**Craven Cottage** je futbalový štadión vo Fulhame v západnom Londýne v Anglicku. Štadión je domovom pre futbalový klub Fulham od roku 1896. Kapacita štadióna je 22 384 divákov čo z neho robí 42. najväčší štadión v Anglicku. Rekordná návštevnosť bola 49 335 divákov na zápase proti Millwallu v roku 1938.

Štadión využívali aj reprezentácie USA, Austrálie, Írska a Kanady a v minulosti bol štadión domovom rugby klubu Fulham RLFC.

Pohľad z vtáčej perspektívy na Craven Cottage.

História
--------

Keď v roku 1989 došlo ku katastrofe v Hillsborough, Fulham bol na predposlednom mieste v The Football League (3. liga) a všetky miesta na štadióne boli len na státie. Ale na základe Taylorovej správy ambiciózny predseda Fulhamu Jimmy Hill predložil v roku 1996 plán štadiónu, kde budú všetky miesta na sedenie. Tieto plány sa nikdy neuskutočnili, čiastočne kvôli nátlaku miestnych obyvateľov, ktorí chceli na zápasoch naďalej stáť. V čase, keď sa Fulham dostal do Premier League, mal stále na štadióne len miesta na státie - v tej dobe to už bolo prakticky neslýchané. Zostával rok na to, aby sa s tým klub niečo urobil (tímy, ktoré sa po prvýkrát dostanú do druhej úrovne mali tri roky na to aby štadión spĺňal štandardy pre dve najvyššie divízie). Posledný ligový zápas sa na Craven Cottage hral proti Leicestru City 27. apríla 2002 - žiadne stavebné plány neboli vyhotovené.

Neskôr v tom istom roku sa na Craven Cottage odohrali ešte ďalšie dva zápasy Intertoto Cup (proti FC Haka z Fínska a Egaleo FC z Grécka) a jediným riešením klubu bolo presťahovať sa na Loftus Road - domovský štadión miestnych rivalov QPR. Počas tohto obdobia mnohí fanúšikovia Fulhamu chodili len na vonkajšie zápasy na protest proti presťahovaniu sa z Craven Cottage. *Back to the Cottage*, bola založená ako nátlaková skupina fanúšikov s cieľom povzbudiť predsedu a jeho radcov, že Craven Cottage je jedinou životaschopnou možnosťou pre futbalový klub Fulham.

Po jeden a pol sezóne na Loftus Road sa na Craven Cottage nevykonali žiadne stavebné práce. V decembri 2003 boli predstavené plány na veľkú rekonštrukciu v hodnote 8 miliónov libier, aby bola v súlade s požiadavkami Premier League. S udeleným stavebným povolením od mestskej rady v Londýne sa práce začali v januári 2004, aby sa všetko stihlo do novej sezóny. Práce pokračovali podľa plánu a klub sa mohol vrátiť do svojho domova na Craven Cottage na začiatku sezóny 2004/05. Ich prvý zápas na novom štadióne s kapacitou 22 000 divákov bol prípravný zápas pred sezónou proti Watfordu a odohral sa 10. júla 2004.

Štadión
-------

### Hammersmith End

Hammersmith End
Hammersmith End je najsevernejšia tribúna. Jej zastrešenie bolo financované predajom hráča Alana Mulleryho do klubu Tottenham Hotspur. Je to tribúna „domácich", kde sedia tí najhlasnejší fanúšikovia Fulhamu a mnohí počas zápasov stoja v zadných radoch. Ak Fulham vyhrá predzápasový žreb, zvyčajne sa v druhom polčase rozhodne hrať smerom k Hammersmith Endu. Tribúna bola na státie až do opätovného otvorenia štadióna v roku 2004, kedy bola nahradená sedením, aby bola v súlade s pravidlami ligy podľa Taylorovej správy.

### Putney End

Putney End je najjužnejšia tribúna na štadióne. Táto tribúna hostí domácich a vonkajších fanúšikov, oddelených stewardmi, pričom vonkajším fanúšikom sú zvyčajne pridelené bloky P5 a P6.

### Riverside Stand

Riverside Stand (do roku 2019) pri rieke Temža
V sezóne 2019/20 bola táto tribúna zbúraná a prestavaná, čím sa kapacita ihriska rozšírila na približne 29 600 divákov. Cena výstavby sa vyšplhala až na vyše 120 miliónov libier. K júni 2023 sú 4 sektory (z celkových 16) ešte stále v procese stavby.

### Johnny Haynes Stand

Tribúna Johhny Haynes Stand v Craven Cottage, je pamiatkovo chránená budova II. kategórie.
Pôvodne nazývaná Stevenage Road Stand. Tribúna Johnnyho Haynesa je najstaršou existujúcou futbalovou tribúnou v profesionálnom futbale, pôvodne bola postavená v roku 1905, a je pamiatkovo chránená budova II kategórie. Tribúna, ktorú navrhol Archibald Leitch obsahuje pokladne, fanshop a originálne drevené sedenie. Tribúna bola premenovaná po bývalom hráčovi Johnnym Haynesovi po jeho smrti v roku 2005.

Referencie
----------

1. 1 2   *Craven Cottage* [online]. Fulham FC, [cit. 2023-06-27]. Dostupné online.
2. ↑   *Fulham FC* [online]. Fulham FC, [cit. 2023-06-27]. Dostupné online.
3. ↑   *United States 1-2 Colombia (Nov 14, 2014) Game Analysis* [online]. ESPN, [cit. 2023-06-21]. Dostupné online. (po anglicky)
4. ↑   *Canada officially announce friendly vs. Australia at Fulham's Craven Cottage in London in October | MLSSoccer.com* [online]. mlssoccer, [cit. 2023-06-21]. Dostupné online. (po anglicky)
5. ↑   *Craven Cottage History* [online]. Fulham FC, [cit. 2023-06-21]. Dostupné online.
6. ↑   Fulham move to Loftus Road. *The Guardian*, 2002-02-04. Dostupné online [cit. 2023-06-27]. ISSN 0261-3077. (po anglicky)
7. ↑  HARRISON, Matt. *Lost in…Fulham* [online]. 2013-01-02, [cit. 2023-06-27]. Dostupné online. (po anglicky)
8. ↑   *All truly loyal fans watched us at Loftus Road. Discuss.* [online]. Friends of Fulham, 2023-06-27, [cit. 2023-06-27]. Dostupné online. (po anglicky)
9. ↑   *History* [online]. Fulham Supporters' Trust, [cit. 2023-06-27]. Dostupné online. (po anglicky)
10. ↑   *Fulham return to Cottage* [online]. 16 December 2003, [cit. 2013-11-20]. Dostupné online.
11. ↑   *Fulham go from laughing stock to serious players* [online]. 18 April 2010, [cit. 2013-11-21]. Dostupné online.
12. ↑   *Craven Cottage FAQs* [online]. Fulham FC, [cit. 2023-06-27]. Dostupné online.
13. ↑  COLLINGS, Simon. *Shahid Khan assures Fulham over rising costs of Riverside Stand expansion* [online]. Evening Standard, 2023-04-04, [cit. 2023-06-27]. Dostupné online. (po anglicky)
14. ↑   *Craven Cottage FAQs* [online]. Fulham FC, [cit. 2023-06-27]. Dostupné online.
15. 1 2   *Fulham re-name stand after Haynes* [online]. [Cit. 2013-11-19]. Dostupné online.
16. ↑   *Craven Cottage* [online]. Football Stadiums, [cit. 2023-06-27]. Dostupné online. (po anglicky)

Zdroj
-----

*Tento článok je čiastočný alebo úplný preklad článku Craven Cottage na anglickej Wikipédii.*

|  |  |
| --- | --- |
| Portal | Futbalový portál |